Horst Frank (Schauspeler)

Horst Bernhard Wilhelm Frank (* 28. Mai 1929 in Lübeck; † 25. Mai 1999 in Heidelbarg) weer en düütschen Schauspeler un Synchroonsnacker de vun sien tyypsche, deepe Stimm bekannt weer. He hett ok vele Höörspeelprodukschonen maakt.

 Leven un Wark 
Frank hett de Realschool besöcht un füng dorna en koopmännsche Lehr an, de aver dör sien Militärdeenst an’t Enn vun’n Tweten Weltkrieg ünnerbroken worrn is. As de Krieg to Enn weer, müss he tosehn, woans he över de Runnen keem, un hett sik mit verschedene Arbeiten över Water hollen. So weer Nachtwächter un ok Schaufinsterdekorateur. Opletzt güng he to’n Schauspeelünnerricht an de Musikhoochschool Hamborg. Na sien Utbilln harr he Engagements an verschedene Theaters. Eerst weer he an’t Stadttheater Lübeck, woneem he boren weer, later harr he denn Verdrääg in Bonn, Basel, Baden-Baden un Wupperdaal.

Mit de Tiet is Frank to en bedüdenen düütschen Schauspeler worrn. In de 1950er Johren hett he in mehrere Kinofilmen mitspeelt. Sien Rullenfack weer vör allen de pessimistische, melancholische Charakter – dorop weer he al na sien eersten Kinofilm Der Stern von Afrika (1957) fastleggt. Blangen dissen hett he noch in annere Kriegsfilmen mitspeelt, in den he vergliekbore Rullen speelt hett. Bito pass he vun’n Tyyp her aver ok op de Rull vun’n Driftverbreker. 1958 speel he to’n Bispeel in Das Mädchen vom Moorhof as ok in den Krimi Der Greifer beidmolen en gresigen Möörder. Dat Rullenfack vun’n legen Kerl hett he lang bibehollen.

Ok in düütsche Feernsehprodukschonen hett hett Frank faken mitspeelt, ünner annern in de ZDF-Krimiregen as Der Kommissar, Derrick oder Der Alte. In de 1970er Johren weer he in een Hööftrull vun de Jöögd- un Kinnerreeg Timm Thaler to sehn, in de he ok wedder den legen Kerl speelt hett. Aver ok in vele annere Feernsehregen un Feernsehfilmen weer Frank dorbi. Alltohopen hett he an mehr as 160 Film- un Feernsehprodukschonen Andeel hatt.

Sien Stimm hett he ok för Höörspelen insett. To’n Bispeel weer he vun 1979 an fakener mol in de Reeg Die drei ??? as (Hööft)kommissar Reynolds to hören. Bi Europa hett he ok noch annere rullen snackt, as Kaptein Nemo in de Europa-Faten vun Vingt mille lieues sous les mers (dt.: 20.000 Meilen unter dem Meer) vun Jules Verne. Faken weer he ok in de Rull as Verteller to hören. As Synchroonsnacker hett Frank ünner annern Laurence Harvey un Jack Palance sien Stimm geven.

Horst Frank hett mehrere Johren in Frankriek, Italien un Tansania leevt un weer mehrmols verheiraat. Ut sien eersten Eh hett he een Söhn. In’t Johr 1961 weer he vör en knapp Johr mit de Schauspelersche Chariklia Baxevanos verheiraat, mit de he en Dochter harr. Vun 1961 bit 1963 harr he en egene Farm in Tanganjika, woneem he Kafee un Grööntüüch anplant hett. He müss aver ut politische Grünnen wedder torüch. He sülvst meen, he harr sik in Afrika sülvst op de Proov stellen wullt, üm to sehn, wat he noch to wat anners döögt.Noordbayerische Kurier vun’n 27. Mai 1999 

In’t Johr 1989 hett Frank den Gedichtsband Wenn ich im Spiegel mich beschau publizeert un sik dormit as Lyriker versöcht. Eenige Gedichten dorut hett he ok för dat Musikalbum Lampenfieber opnahmen. 1981 al harr he siene Memoiren ünner den Titel Leben heißt Leben publizeert.

Sien veerte Eh hett Frank 1979 mit de Schauspelersche Brigitte Kollecker slaten. Frank is 1999 wenige Daag vör sien 70. Geboortsdag an Bregenblöden doodbleven. He is op den Karkhoff Ohlsdörp bisett worrn.knerger.de: Dat Graff vun Horst Frank

 Filmografie (Utwahl) 
 Johr Titel 1955 Die Puppen von Poshansk, Feernsehn 1957 Der Stern von Afrika 1958 Der Greifer 1958 Das Mädchen Rosemarie 1958 Das Mädchen vom Moorhof 1959 Hunde, wollt ihr ewig leben 1959 Lupi nell’abissodt:: Wölfe in der Tiefe 1959 Die Nackte und der Satan 1960 La chatte sort ses griffesdt:: Die Katze zeigt die Krallen 1961 Treibjagd auf ein Leben 1961 Unser Haus in Kamerun 1962 Zwischen Schanghai und St. Pauli 1963 Die weiße Spinne 1964 Weiße Fracht für Hongkong 1964 Die Goldsucher von Arkansas 1965 Das Geheimnis der drei Dschunken 1966 Um Null Uhr schnappt die Falle zu 1967 The Vengeance of Fu Manchudt:: Die Rache des Dr. Fu Man Chu 1967 Eine Handvoll Helden 1968 Preparati la bara!dt:: Django – Sein Haß ist tödlich 1969 Die Engel von St. Pauli 1971 Und Jimmy ging zum Regenbogen 1971 Der scharfe Heinrich 1971 Fluchtweg St. Pauli – Großalarm für die Davidswache 1972 Il grande duellodt.: Drei Vaterunser für vier Halunken 1975 Das Amulett des Todes, Feernsehn 1976 Albino 1977 Das Gesetz des Clans 1977 Operation Ganymed 1979 Wie Rauch und Staub, Feernsehn 1979 Timm Thaler, Feernsehreeg 1980 Das Traumhaus 1981 Flächenbrand, Feernsehn 1983 Mandara, Feernsehreeg 1994 Elbflorenz, Feernsehreeg 1988-97 Tatort, Feernsehfolgen 1998 Die Menschen sind kalt 1989-1999 Großstadtrevier, Feernsehfolgen

 Diskografie (Utwahl) 
Singles
 1979: Meine Zeit mit dir / Für dich
 1980: Wo sind die Mädchen / Ein kleines Stück von mir

Alben
 1989: Lampenfieber

 Weblenken 

 Horst Frank bi filmportal.de
 Literatur vun un över Horst Frank in’n Kataloog vun de Düütschen Natschonalbökeree
 Interview vun’n April 1999 op de Websteed vun’n Terrorverlag
 Naroop op Horst Frank as Höörspeelsnacker

 Borns 

Kategorie:Schauspeler
Kategorie:Synchroonsnacker
Kategorie:Börger von Düütschland
Kategorie:Hoochdüütsch
Kategorie:Mann
Kategorie:Boren 1929
Kategorie:Storven 1999